Fotó: MTI/Marjai János

Néha megesik, hogy kiöregedőfélben lévő világsztárok kötnek ki a feltörekvő magyar márkáknál. Tíz éve a már visszavonult portugál focista, Figo dekázgatott és kacsingatott kantáros melósnadrágban a Szentkirályi palackozóüzemében, három éve pedig a Norbi Update-nek volt viharos kapcsolata Andre Agassi egykori teniszsztár arcával.

Legújabban idén áprilisban Bruce Willis világmegmentésre specializálódott amerikai színész állt be egy borsodi gyökerű energiaital-gyártó mögé. Egy tipikus magyar hétköznapjaira kevés élelmiszeripari innováció gyakorolt nagyobb hatást az elmúlt években, mint ezek a lényegében koffeinnel felturbózott szénsavas limonádék.

Egy tavalyi felmérés szerint a 19-29 év közöttiek 59 százaléka fogyaszt legalább alkalmanként energiaitalt, amelynek a Nielsen szerint bérelt helye van a top 20 élelmiszerkategória között, márciusi listájuk alapján a margarin, a macskaeledel és a cukorka szomszédságában*Az értékbeli forgalom alapján ezek tartoznak a húsz legnagyobb termékcsoport közé:

Feldolgozott friss hús

Sör

Sajt

Szénsavas üdítő

Ásványvíz

Gyümölcslé

Kávé

Gyümölcsjoghurt

Hűtött szeletes édesség

Tejföl

Édes keksz

Kutyaeledel

Táblás csokoládé

Étolaj

Praliné

Nápolyi

Margarin

Macskaeledel

Energia- és sportital

Cukorka.

A szikszói hátterű, családi tulajdonban álló Hell Energy 2006-ban jelent meg a piacon, négy évvel később piacvezető lett Magyarországon, és villámgyors nemzetközi terjeszkedésbe kezdett. Ma már közel ötven országban forgalmazzák, olyan távoli helyeken is, mint Angola, Chile, India, Kamerun, Kambodzsa vagy a Fülöp-szigetek.



Egy 2017-es prezentáció szerint Azerbajdzsánban 60 százalékos piaci részesedése volt, Bulgáriában és Görögországban 37-37 százalékos, és piacvezető Horvátországban és Romániában is. Tavaly volt az első év, amikor a magyar anyacég bevételeinek nagyobbik része exportból származott (ahol piacvezető, ott saját céggel rendelkezik). Míg hazai bevétele mindössze négy százalékkal nőtt 15,3 milliárd forintra, addig exportja 40 százalékkal lett több, összesen 18,5 milliárd. Különösen az EU-n kívüli exportja nőtt, 61 százalékkal.

A Facebookon 1,3 millió követővel rendelkező Hell Energy mellett az érdekeltségébe tartozó cégek is több milliárd forintos bevételre tettek szert. Ilyen az egy éve átadott alumíniumitaldoboz-gyára Szikszón, illetve a Miskolctapolcán 2015-ben megnyitott szórakoztatóközpont, az Avalon Park. Bár utóbbi tavaly veszteséges volt, a magyarországi cégcsoport összbevétele megközelítette a 40 milliárd forintot. Ez azt jelenti, hogy öt év alatt megötszöröződtek a bevételei.

A Hell azt közölte velünk, hogy exportpiacaik biztonságos kiszolgálása érdekében igyekeztek minél hamarabb függetlenedni külső beszállítóiktól, és az elmúlt években megvalósult beruházásaikkal – töltőüzem, logisztikai központ, alumínium italdobozgyár – már az energiaital-gyártás teljes spektrumát lefedik.

A Hell Energy az üdítő- és italgyártók közül is egyre inkább kiemelkedik Magyarországon. A Coca-Cola magyarországi leánycége nagyon kilóg, tavaly 116 milliárd forintos árbevétele volt. A 2013-ban a vele még egy szinten lévő Szentkirályit azonban mostanára bőven lekörözte a Hell. A negyedik helyen álló Maspex Olympos portfóliójába tartoznak többek között a Kubu gyümölcslevek, az Apenta üdítők vagy az Olympos citromlevek.

A Hell-csoport terjeszkedését jelentős állami támogatások segítik, több alkalommal jutott százmilliós támogatásokhoz. Például 7 milliárd forint támogatást kapott egyedi kormánydöntéssel az alumíniumitaldoboz-gyárához, az Avalon Park pedig összesen több mint 700 millió forint állami és uniós pénzt kapott.

Támogasd a munkánkat! A G7-et ingyen lehet olvasni, de nem ingyen készül. Ha tetszett, amit olvastál és hasznosnak gondolod a munkánkat, akkor támogass minket, úgy, mintha előfizetnél. Ezzel növeled a működésünk biztonságát, és hozzájárulsz ahhoz, hogy olyan minőségben írhassuk az újságot továbbra is, ahogy eddig. Magánszemélyként és cégként is küldhetsz nekünk pénzt egy egyszerű bankkártyás fizetéssel vagy havi rendszerességgel. Köszönjük, hogy mellénk állsz. Havonta Egyszeri összeggel Tovább a támogatáshoz

Vállalat energiaital hell Olvasson tovább a kategóriában